Smajt partijiet mid-dibattitu Parlamentari tal-lum dwar Keith Schembri l-Kasco. Nistqarr li qlajt l-istonku nisma' lil Simon Busuttil u lil Joseph Muscat jitkellmu. Jekk ngħid li rriduċew lil Parlament għat-tejatrin tar-raħal inkun qed ninsulenta lit-tejatrin tar-raħal! Bil-lingwaġġ li kontinwament juża' Simon Busuttil (u oħrajn) iwassal mesaġġ li qed jitkellem dwar korruzzjoni ppruvata meta jaf li dan hu ferm il-bogħod mir-realtà. Ir-realtà hi ftit differenti: li hemm attività ta' diversi persuni li qed jagħmlu użu mis-segretezza tal-qasam finanzjarju f'pajjiżi oħra (Panama u British Virgin Islands, per eżempju). Li dawn is-servizzi jintużaw minn persuni fil-politika (Konrad Mizzi) u minn persuni madwar il-politiċi (bħal Keith Schembri) jqanqal suspetti gravi dwar korruzzjoni. Suspetti jibqgħu suspetti. Imma l-politiku serju jaġixxi minnufih fuq suspetti ta' din il-gravità. Il-fatt li Joseph Muscat ma aġixxiex turi li bla l-iċken dubju m'huwiex bniedem serju u ma jixraqlux li jmexxi dan il-pajjiż. Dan hu l-argument kollu li jiġġustifika l-mozzjoni ta' Marlene Farrugia. Il-bqija, fl-opinjoni tiegħi kien kollu ħela ta' ħin. Imma sfortunatament il-Parlament Malti mhuwiex interessat f'diskussjoni serja. La l-Gvern u l-anqas l-Opposizzjoni.